**A halászati csekély összegű (*de minimis*) támogatást tartalmazó pályázati felhívás kötelező tartalmi elemei**

„A jelen pályázati felhívás alapján nyújtott támogatás csekély összegű támogatásnak minősül, amelyet kizárólag *az Európai Unió működéséről szóló szerződés 107. és 108. cikkének a halászati és akvakultúra-ágazatban nyújtott csekély összegű támogatásokra való alkalmazásáról szóló, 2014. június 27-i 717/2014/EU bizottsági rendelet* (HL L 190., 2014.6.28., 45–54. o.)(a továbbiakban: halászati *de minimis* rendelet) szabályai alapján lehet nyújtani.

Az egy és ugyanazon vállalkozásnak[[1]](#footnote-1) minősülő vállalkozások részére a halászati *de minimis* rendelet hatálya alá tartozó, Magyarországon odaítélt halászati csekély összegű támogatás bruttó támogatástartalma[[2]](#footnote-2) bármely három pénzügyi év során nem haladhatja meg a 40.000 eurónak megfelelő forintösszeget, figyelembe véve a halászati *de minimis* rendelet 3. cikkének (8) és (9) bekezdését is, amelyek fúzió, felvásárlás és szétválás esetére tartalmaznak további rendelkezéseket.

A támogatást nyújtó a támogatás odaítélését megelőzően a kedvezményezett vállalkozás szabad csekély összegű (*de minimis*) keretének ellenőrzése céljából a Magyar Államkincstártól erre vonatkozóan adatokat kér.

A támogatás euró és forint közötti átváltásánál az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet 35. § (1) bekezdése alapján kell eljárni.

Nem nyújtható halászati csekély összegű (de minimis) támogatás a halászati *de minimis* rendelet 1. cikk (1) bekezdése szerint a következő esetekben:

1. olyan támogatás, amelynek összegét a piacon beszerzett vagy forgalomba hozott termékek ára vagy mennyisége alapján állapították meg;
2. a harmadik országokba vagy tagállamokba irányuló exporttal kapcsolatos tevékenységekhez nyújtott támogatás, nevezetesen az exportált mennyiségekhez, az értékesítési hálózat kialakításához és működtetéséhez vagy az exporttevékenységgel összefüggésben felmerülő egyéb folyó kiadásokhoz közvetlenül kapcsolódó támogatás;
3. az importáru helyett belföldi áru használatához kötött támogatás;
4. halászhajók vásárlásához nyújtott támogatás;
5. halászhajók főhajtóműveinek vagy kiegészítő hajtóműveinek korszerűsítéséhez vagy cseréjéhez nyújtott támogatás;
6. a halászhajó halászati kapacitásának növelését célzó műveletekre vagy halfelderítési képességének növelését célzó berendezésekre irányuló támogatás;
7. új halászhajók építéséhez vagy halászhajók behozatalához nyújtott támogatás;
8. a halászati tevékenységek végleges vagy ideiglenes szüneteltetésére irányuló támogatás, kivéve az (EU) 2021/1139 európai parlamenti és tanácsi rendelet 20. és 21. cikkében rögzített feltételeket teljesítő támogatást;
9. a felderítő halászatra irányuló támogatás;
10. vállalkozás tulajdonjogának átadására irányuló támogatás;
11. közvetlen újratelepítésre irányuló támogatás, kivéve abban az esetben, ha azt valamely uniós jogi aktus állományvédelmi intézkedésként kifejezetten előírja, illetve kísérleti újratelepítés esetén.

Amennyiben egy vállalkozás a halászati *de minimis* rendelet hatályán kívül eső ágazatokban is végez tevékenységeket, a halászati *de minimis* rendelet szabályait kizárólag a halászati *de minimis* rendelet hatálya alá tartozó ágazatokban nyújtott támogatásokra kell alkalmazni, feltéve, hogy a kedvezményezett a tevékenységek szétválasztása vagy a költségek megkülönböztetése által biztosítja, hogy a halászati *de minimis* rendelet hatálya alól kizárt ágazatokban végzett tevékenységek nem részesülnek a halászati *de minimis* rendelet szerinti csekély összegű támogatásban.

A halászati *de minimis* rendelet alapján nyújtott támogatás a 1408/2013/EU bizottsági rendelet szerinti mezőgazdasági csekély összegű támogatással 40.000 eurónak megfelelő forintösszegig, az (EU) 2023/2831 bizottsági rendelet szerinti általános csekély összegű támogatással 300.000 eurónak megfelelő forintösszegig halmozható.

A halászati csekély összegű támogatás halmozható azonos elszámolható költségek vonatkozásában vagy azonos kockázatfinanszírozási célú intézkedés vonatkozásában nyújtott állami támogatással, ha a halmozás következtében az odaítélt támogatások nem lépik túl bármely csoportmentességi rendeletben vagy a Bizottság által elfogadott határozatban az egyes esetek meghatározott körülményeire vonatkozóan rögzített maximális intenzitást vagy összeget.

A több részletben fizetendő támogatást az odaítélése időpontjában érvényes értékére kell diszkontálni. A diszkontálás céljára és a bruttó támogatástartalom kiszámításához az odaítélés idején érvényes referenciarátát[[3]](#footnote-3) kell alkalmazni.

A támogatáshoz kapcsolódó iratokat az odaítélést követő 10 évig meg kell őrizni, és a támogatást nyújtó ilyen irányú felhívása esetén a kedvezményezett köteles azokat bemutatni. A csekély összegű támogatási jogcímen nyújtott támogatásokról az Európai Bizottság kérésére 20 munkanapon belül információt kell szolgáltatni.”

1. Az egy és ugyanazon vállalkozásnak a halászati *de minimis* rendelet 2. cikk 2. pontja szerinti vállalkozások minősülnek. [↑](#footnote-ref-1)
2. A bruttó támogatástartalom a halászati *de minimis* rendelet 4. cikke alapján számolható ki. [↑](#footnote-ref-2)
3. Az alkalmazandó referenciaráta elérhető itt: <https://tvi.kormany.hu/referencia-rata> [↑](#footnote-ref-3)